বুধবার সকাল থেকেই কলকাতা-সহ পার্শ্ববর্তী এলাকার আকাশ কিছুটা মেঘলা। সঙ্গে গুমোট ভাব। তবে কি বৈশাখের শুরুতেই একটু স্বস্তি পাওয়া যাবে? বৃষ্টি হবে কি?
অবশেষে গোটা রাজ্যবাসীকেই সুখবর দিল আলিপুর আবহাওয়া দফতর। আবহবিদদের পূর্বাভাস অনুযায়ী, আগামী তিনদিন উত্তর এবং দক্ষিণবঙ্গে বৃষ্টির ভাল সম্ভাবনা রয়েছে। সৌজন্যে বিহার লাগোয়া উত্তর-পূ্র্ব ভারত এবং ওড়িশার উপরে তৈরি হওয়া জোড়া ঘূর্ণাবর্ত।
এই দুই ঘূর্ণাবর্তের জেরেই আগামী তিন দিন গোটা উত্তরবঙ্গে বৃষ্টির সম্ভাবনা রয়েছে। হতে পারে শিলা বৃষ্টিও। অন্যদিকে কলকাতা-সহ দক্ষিণবঙ্গের জেলাগুলিতেও মাঝারি বৃষ্টির পূর্বাভাস দিয়েছে আলিপুর আবহাওয়া দফতর। আগামী দু’-তিনদিনের জন্য বাঁকুড়া, বীরভূমের মতো জেলাগুলিতেও একই পূর্বাভাস দেওয়া হয়েছে। আগামী কয়েকদিন আকাশ মূলত মেঘলাই থাকবে। কলকাতা এবং লাগোয়া এলাকাগুলিতে বজ্রবিদ্যুৎ-সহ ঝড়ের পূর্বাভাসও দেওয়া হয়েছে। ফলে, ঊর্ধ্বমুখী তাপমাত্রার হাত থেকে কিছুটা হলেও রেহাই পেতে পারেন সাধারণ মানুষ।